Tmenin esebitur qed jieħdu sehem f’summit internazzjonali tal-igaming SIGMA li qed isir f’ Malta u li mistenni jattira aktar minn 2,500 ruħ mill-industrija tal-igaming. Is-Segretarju parlamentari għall-ekonomija u tkabbir ekonomiku Josè Herrera qal li Malta saret l-akbar ċentru ta’ din l-industrija li tikkontribwixxi aktar minn sitta fil-mija għall-prodott gross domestiku Malti. Hu stmat madankollu li l-introjtu minn l-industrija tal-imħatri huwa kbir minħabba li dan is-settur jiġġenera miljuni ta’ ewro f’oqsma oħra bħall-dawk tal-propjetà u d-divertiment. Waqt it-tnedija tal-ewwel edizzjoni tas-summit internazzjonali tal-i gaming, is-Segretarju parlamentari Josè Herrera qal li l-gvern implimenta miżuri leġislattivi u fiskali biex ikompli jattira dawn il-kumpaniji lejn Malta. Qal li aktar minn 250 kumpaniji tal-gaming qed joperaw minn Malta u s-settur iħaddem aktar minn 8,000 ħaddiem. Mistoqsi miċ-ċentru tal-aħbarijiet dwar l-implikazzjonijiet ta’ proposta li qed issir fi ħdan il-kunsill tal-Ewropea biex il-Kummissjoni Ewropea tirratifika konvenzjoni dwar il- i gaming li tibdel id-definizzjoniji ta’ x’inhu legali, Dr Herrera qal li hemm kunsens bejn il-Gvern u l-Oppożiżżjoni biex Malta ma taċċettax dawn l-emendi. Dr Herrera argumenta li l-mottiv għal konvenzjoni ma huwiex minħabba l-biża ta’ ħasil ta’ flus min din l-industrija. Qal li l-liġijiet ta’ Malta dwar il-ħasil ta’ flus huma avvanzati ħafna u r-regolatur huwa serju li jwettaq xogħolu b’kompetenza. Iċ-Chairman tal-Awtorita Maltija tal-Lotteriji Joseph Cuschieri qal li l-qafas legali Malti huwa attraenti għall-kumpaniji tal-gaming iżda fl-istess waqt jirrispetta id-direttivi kollha tal-Unjoni Ewropea. Huwa qal li Malta tgawdi reputazzjoni tajba f’dan is-settur u li summits bħal dawn ikomplu jkabbru u jkattru l-investiment fl-industrija tal-gaming f’Malta.